ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 13ης Νοεμβρίου 1992 σχετικά με τον έλεγχο και την παρακολούθηση των μεταδοτικών ασθενειών (92/C 326/01)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΥΓΕΙΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΕΧΟΝΤΑΣ ΥΠΟΨΗ τη συνθήκη για την ίδρυση της Ευρωπαϊκής Οικονομικής Κοινότητας,

ΕΧΟΝΤΑΣ ΥΠΟΨΗ τα σχετικά μέτρα που έχει ήδη θεσπίσει η Κοινότητα όπως, π.χ. τα μέτρα που αφορούν την ποιότητα των υδάτων,

ΕΧΟΝΤΑΣ ΥΠΟΨΗ τις τρέχουσες δραστηριότητες που οργανώνει ή χρηματοδοτεί η Κοινότητα και η Παγκόσμια Οργάνωση Υγείας προκειμένου να ενισχύσει την ανταλλαγή πληροφοριών και τους δεσμούς μεταξύ των υγειονομικών ιδρυμάτων στα κράτη μέλη,

ΣΗΜΕΙΩΝΟΝΤΑΣ τη Δήλωση του Ευρωπαϊκού Συμβουλίου που συνήλθε στο Μπέρμινγκχαμ στις 16 Οκτωβρίου 1992,

ΕΚΤΙΜΩΝΤΑΣ ότι οι μεταδοτικές ασθένειες έχουν σοβαρές οικονομικές και κοινωνικές επιπτώσεις για τα άτομα και για τα κράτη μέλη,

ΕΚΤΙΜΩΝΤΑΣ ότι η κινητικότητα των ανθρώπων και το εμπόριο τροφίμων, ως αποτέλεσμα της ανάπτυξης της εσωτερικής αγοράς, καθιστούν ακόμα σημαντικότερη την ύπαρξη περισσότερο συγκρίσιμων και αξιολογήσιμων στοιχείων και την έγκαιρη ανταλλαγή των πληροφοριών που συγκεντρώνουν τα κράτη μέλη για την παρακολούθηση των εστιών μεταδοτικών ασθενειών,

ΕΚΤΙΜΩΝΤΑΣ ότι η καλύτερη πληροφόρηση μπορεί να οδηγήσει στην ταχύτερη επέμβαση προκειμένου να μειωθούν οι περιπτώσεις που συνδέονται με την εμφάνιση επιδημίας και, συνεπώς, οι πόροι που απαιτούνται για τον περιορισμό της εξάπλωσής της και ότι, υπ' αυτές τις συνθήκες, είναι σκόπιμο να δοθεί ιδιαίτερη προσοχή στα συστήματα ταχείας προειδοποίησης,

ΥΠΕΝΘΥΜΙΖΟΝΤΑΣ τις αποφάσεις τους για τη θέσπιση προγράμματος συνεργασίας για την πρόληψη και τον έλεγχο του AIDS και τη σύστασή τους για την καθιέρωση συνεργασίας μεταξύ των τοξικολογικών κέντρων της Κοινότητας,

ΑΝΑΓΝΩΡΙΖΟΝΤΑΣ την αξία των ανταλλαγών στο πλαίσιο της συνεργασίας μεταξύ των υγειονομικών ιδρυμάτων των κρατών μελών, βάσει του κοινοτικού προγράμματος δράσης για την καταπολέμηση της μη μεταδοτικής ασθένειας του καρκίνου,

ΑΝΑΓΝΩΡΙΖΟΝΤΑΣ ότι εναπόκειται στα κράτη μέλη η θέσπιση εθνικών συστημάτων εντόπισης, παρακολούθησης και ελέγχου των εστιών μεταδοτικών ασθενειών και η λήψη των αναγκαίων προς τούτο μέτρων,

ΑΝΑΓΝΩΡΙΖΟΝΤΑΣ ότι κάθε νέο μέτρο για τη βελτίωση της συνεργασίας μεταξύ των κρατών μελών πρέπει να κάνει την καλύτερη δυνατή χρήση των διαθέσιμων πόρων, να αποφεύγει τις αλληλεπικαλύψεις και να περιορίζεται στις πτυχές των μεταδοτικών ασθενειών για τις οποίες η συνεργασία παρέχει τη μεγαλύτερη προστιθέμενη αξία, ιδίως όσον αφορά τις δράσεις που αναλαμβάνει η Κοινότητα,

ΑΝΑΓΝΩΡΙΖΟΝΤΑΣ ότι οι διατάξεις για την τόνωση της συνεργασίας μεταξύ των κρατών μελών, με τη βοήθεια της Επιτροπής, στον τομέα των μεταδοτικών ασθενειών μπορεί να αποβεί χρήσιμο παράδειγμα συνεργασίας σε άλλους τομείς υγειονομικής περίθαλψης για την καταπολέμηση σοβαρών και ευρέως διαδεδομένων ασθενειών,

ΚΑΛΟΥΝ ΤΗΝ ΕΠΙΤΡΟΠΗ,

1. να εξετάσει, ιδίως σε σχέση με την ανάπτυξη της εσωτερικής αγοράς και την κινητικότητα των προσώπων μεταξύ των κρατών μελών, τους υπάρχοντες μηχανισμούς που προβλέπουν τη συνεργασία μεταξύ των κρατών μελών στον τομέα της παρακολούθησης και του ελέγχου των μεταδοτικών ασθενειών, συμπεριλαμβανομένων των ασθενειών που μεταδίδονται μέσω των τροφίμων, καθώς και τους μηχανισμούς της Παγκόσμιας Οργάνωσης Υγείας-

2. να υποβάλει, με βάση τις εργασίες αυτές, συνοπτική έκθεση στο Συμβούλιο πριν από τις 31 Δεκεμβρίου 1993 στην οποία θα εξετάζονται τα ακόλουθα:

- η σκοπιμότητα της βελτίωσης της πυκνότητας και της αποτελεσματικότητας, στο εσωτερικό της Κοινότητας, των υφισταμένων μεταξύ των κρατών μελών δικτύων (καθώς και των δικτύων στον τομέα της πληροφορικής), ως επίσης και η σκοπιμότητα της διατήρησης, θέσπισης ή ενίσχυσης του μεταξύ των συντονισμού για την παρακολούθηση των εστιών μεταδοτικών ασθενειών, όταν αυτό μπορεί να αποτελέσει προστιθέμενη αξία σε σχέση με τα υπάρχοντα μέτρα,

- η ενδεχόμενη ανάγκη καθορισμού, για τα κράτη μέλη, των κατευθυντηρίων γραμμών που θα καταδεικνύουν τον τρόπο αύξησης της χρησιμότητας, της σκοπιμότητας, της συγκρισιμότητας, καθώς και της συμβατότητας των στοιχείων που έχουν συγκεντρώσει,

- η αξία της συγκέντρωσης δεδομένων από τα κράτη μέλη γύρω από έναν περιορισμένο αριθμό σπάνιων και σοβαρών ασθενειών για την επιδημιολογική μελέτη των οποίων απαιτείται ευρεία δειγματοληψία,

- η ανάγκη καλύτερης χρησιμοποίησης των σχετικών αποτελεσμάτων των ερευνητικών προγραμμάτων και της καλύτερης ολοκλήρωσης των δοκιμαστικών σχεδίων της Κοινότητας και των κρατών μελών σχετικά με τις μεταδοτικές ασθένειες,

- οι πόροι, συμπεριλαμβανομένου, ενδεχομένως, του πρόσθετου κόστους, που απαιτούνται για την εφαρμογή των ενδεχόμενων προτάσεων, τα οφέλη που μπορούν να αναμένονται και η χρησιμότητα των δοκιμαστικών σχεδίων πριν από την εφαρμογή των προτάσεων,

- ποιες ενδεχόμενες προτάσεις θα πρέπει να έχουν προτεραιότητα, δεδομένης, μεταξύ άλλων κριτηρίων, της εκτίμησης της σχέσης αποτελεσματικότητας-κόστους,

- η χρησιμότητα αυτού του τύπου περιοδικής εξέτασης στο μέλλον και η συχνότητά της-

3. να ζητήσει τη γνώμη, για την κατάρτιση της έκθεσής της, των εμπειρογνωμόνων τους οποίους πρότειναν τα κράτη μέλη, οι οποίοι έχουν πείρα στη διαχείριση διακυβερνητικών δικτύων πληροφόρησης που υπάρχουν στον τομέα των μεταδοτικών ασθενειών.